**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2021 M. VASARIO 25 D. SPRENDIMO NR. T2-39 „DĖL KLASIŲ IR MOKINIŲ skaičiaus KLAIPĖDOS MIESTO SAVIVALDYBĖS bendrojo ugdymo mokyklose 2021–2022 mokslo metams NUSTATYMO“ pakeitimo“ PROJEKTO**

**1. Projekto rengimą paskatinusios priežastys.** Šis sprendimo projektas parengtas, siekiant padidinti 1-ųjų ir 5-ųjų klasių skaičių Klaipėdos Vitės progimnazijoje.

**2. Parengto projekto tikslai ir uždaviniai.** Sprendimo projekto tikslas – užtikrinti Klaipėdos miesto mokyklinio amžiaus vaikų mokymąsi pagal privalomas ugdymo programas. Uždavinys – pakeisti Klaipėdos miesto savivaldybės tarybos 2021 m. vasario 25 d. sprendimą Nr. T2-39 „Dėl klasių ir mokinių skaičiaus Klaipėdos miesto savivaldybės bendrojo ugdymo mokyklose 2021–2022 mokslo metams nustatymo“.

**3. Kaip šiuo metu yra teisiškai reglamentuojami projekte aptarti klausimai.** 2021–2022 mokslo metams klasės Klaipėdos miesto savivaldybės bendrojo ugdymo mokyklose formuojamos, vadovaujantis Klaipėdos miesto savivaldybės tarybos 2021 m. vasario 25 d. sprendimu Nr. T2-39. Vadovaujantis Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo, patvirtinto Lietuvos Respublikos švietimo, mokslo ir sporto ministro 2004 m. birželio 25 d. įsakymu Nr. ISAK-1019, 3 punktu, klasių ir mokinių skaičius pagal poreikį gali būti tikslinamas.

**4. Kokios numatomos naujos teisinio reglamentavimo nuostatos ir kokių rezultatų laukiama.** Šiuo sprendimo projektu nustatomos dvi papildomos 1-osios klasės ir dvi papildomos 5-osios klasėse Klaipėdos Vitės progimnazijoje, siekiant sukurti papildomas mokymosi vietas (48 ir 60) šiaurinėje ir centrinėje miesto dalyje gyvenantiems mokiniams. Poreikis didinti klasių skaičių paaiškėjo pagrindinio priėmimo vykdymo metu, kai buvo nustatyta, kad 42 būsimiesiems pirmokams ir 50 būsimųjų penktokų nepakanka mokymosi vietų šiaurinės ir centrinės miesto dalies mokyklose.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Šiam sprendimui įgyvendinti kitų teisės aktų nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.** Šiam sprendimui įgyvendinti Klaipėdos Vitės progimnazijai skirti 33,8 tūkst. Eur patalpų remontui ir mokyklinių baldų įsigijimui. Trys naujos klasės bus įrengtos progimnazijos patalpose, iškėlus Lietuvių gestų kalbos vertimo centro Klaipėdos teritorinį skyrių. Viena pirmoji klasė bus įrengta Klaipėdos Vytauto Didžiojo gimnazijos patalpose, kur šiuo metu jau veikia dvi pradinės Klaipėdos Vitės progimnazijos klasės.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).** Sprendimo projektą vertino Klaipėdos miesto savivaldybės administracijos specialistai ir Klaipėdos Vitės progimnazijos administracija.

**9. Sprendimo projekto autorius ar autorių grupė, sprendimo projekto iniciatoriai.** Sprendimo projektą inicijavo Klaipėdos miesto savivaldybės administracijos Švietimo skyrius.

**10. Kiti reikalingi pagrindimai ir paaiškinimai.** Nėra.

PRIDEDAMA.

1. Teisės aktų, nurodytų sprendimo projekto įžangoje, išrašas, 2 lapai.
2. Projekto lyginamasis variantas, 1 lapas.

Švietimo skyriaus vedėja Laima Prižgintienė